CELEX: 32022R0629
Language: hr
Date: 2022-01-12 00:00:00
Title: Delegirana uredba Komisije (EU) 2022/629 оd 12. siječnja 2022. o izmjeni regulatornih tehničkih standarda iz Delegirane uredbe (EU) 2017/583 u pogledu prilagodbe pragova likvidnosti i percentila trgovanja za utvrđivanje veličine karakteristične za instrument koji se primjenjuju na određene nevlasničke instrumente (Tekst značajan za EGP)

13.4.2022   
               
               
                  HR
               
               
                  Službeni list Europske unije
               
               
                  LI 115/1
               
            
         DELEGIRANA UREDBA KOMISIJE (EU) 2022/629
         оd 12. siječnja 2022.
         o izmjeni regulatornih tehničkih standarda iz Delegirane uredbe (EU) 2017/583 u pogledu prilagodbe pragova likvidnosti i percentila trgovanja za utvrđivanje veličine karakteristične za instrument koji se primjenjuju na određene nevlasničke instrumente
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (1), a posebno njezin članak 9. stavak 5. treći podstavak,
         budući da:
         
                     (1)
                  
                  
                     Delegiranom uredbom Komisije (EU) 2017/583 (2) utvrđuju se zahtjevi u pogledu transparentnosti koji se primjenjuju na obveznice, strukturirane financijske proizvode, emisijske jedinice i izvedenice. Kako bi se osigurala neometana provedba tih zahtjeva, tom delegiranom uredbom uvedena je godišnja primjena u fazama određenih pragova transparentnosti tijekom četiri godine, počevši od 2019. Ta primjena u fazama omogućuje postupno proširenje primjene odgovarajućih obveza transparentnosti. To se posebno odnosi na kriterij „prosječnog dnevnog broja transakcija”, koji se upotrebljava za utvrđivanje obveznica za koje postoji likvidno tržište, i percentile trgovanja, koji se upotrebljavaju za utvrđivanje veličine karakteristične za instrument (SSTI) koja omogućuje izuzeće od obveza u pogledu transparentnosti prije trgovanja.
                  
               
                     (2)
                  
                  
                     Prema tom pristupu primjene u fazama, prelazak u sljedeću fazu nije automatski. Europsko nadzorno tijelo za vrijednosne papire i tržišta kapitala (ESMA) Komisiji mora dostaviti svoju godišnju procjenu primjerenosti prelaska u sljedeću fazu. ESMA u procjeni mora analizirati promjene volumena trgovanja predmetnim financijskim instrumentima u trenutačnoj fazi i predvidjeti mogući učinak koji bi prelazak u sljedeću fazu mogao imati na raspoloživu likvidnost i na sudionike na tržištu. Ako je to primjereno, ESMA je dužna zajedno s izvješćem dostaviti revidirani regulatorni standard kojim se prilagođava prag za sljedeću fazu.
                  
               
                     (3)
                  
                  
                     ESMA je svoju procjenu i revidirane regulatorne standarde dostavila Komisiji 22. srpnja 2021. ESMA zaključuje da se između 1,57 % i 2,58 % obveznica kojima se trgovalo između prvog i četvrtog tromjesečja 2020. smatralo likvidnim u skladu s kriterijima koji se primjenjuju u fazi S2. Prijelaz na fazu S3 znači povećanje od približno 40 %.
                  
               
                     (4)
                  
                  
                     Kad je riječ o SSTI-ju, ESMA zaključuje da će prelazak s faze S2 na S3 uglavnom utjecati na trgovanje državnim obveznicama i drugim javnim obveznicama jer će za te instrumente povećanje biti najveće. Međutim, tim se instrumentima obično trguje u rasponu od tri do šest milijuna EUR. ESMA stoga smatra da bi prelaskom na fazu S3 SSTI prije trgovanja ostao dovoljno nizak kako bi se pružatelje likvidnosti zaštitilo od učinka na tržište koji proizlazi iz velikih naloga, a istodobno bi se osiguralo da likvidnije obveznice podliježu transparentnosti prije trgovanja.
                  
               
                     (5)
                  
                  
                     Uzimajući u obzir procjenu koju je provela ESMA i ograničenu razinu transparentnosti na tržištima obveznica, ograničene učinke na tržišno natjecanje i činjenicu da bi prag i dalje bio dovoljno nizak da se pružatelje likvidnosti zaštiti od potencijalnog učinka na tržište koji proizlazi iz velikih naloga, primjereno je prijeći u fazu S3 za obveznice za koje postoji likvidno tržište i za SSTI za obveznice. Prelaskom u fazu S3 trebala se povećati razina transparentnosti na tržištu obveznica bez negativnog učinka na likvidnost.
                  
               
                     (6)
                  
                  
                     Delegiranu uredbu (EU) 2017/583 trebalo bi stoga na odgovarajući način izmijeniti.
                  
               
                     (7)
                  
                  
                     Ova se Uredba temelji na nacrtu regulatornih tehničkih standarda koji je ESMA dostavila Komisiji.
                  
               
                     (8)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojemu se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (3),
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2017/583
            Članak 17. Delegirane uredbe (EU) 2017/583 mijenja se kako slijedi:
            
                        (a)
                     
                     
                        stavak 1. zamjenjuje se sljedećim:
                        
                           „1.   Za utvrđivanje obveznica za koje ne postoji likvidno tržište za potrebe članka 6. i u skladu s metodologijom iz članka 13. stavka 1. točke (b), pristup za kriterij likvidnosti „prosječni dnevni broj transakcija” upotrebljava se primjenom „prosječnog dnevnog broja transakcija” koji odgovara fazi S3 (sedam dnevnih transakcija).”;
                        
                     
                  
                        (b)
                     
                     
                        stavak 3. zamjenjuje se sljedećim:
                        
                           „3.   Za utvrđivanje veličine karakteristične za financijski instrument za potrebe članka 5. i u skladu s metodologijom iz članka 13. stavka 2. točke (b) podtočke i., pristup za percentil trgovanja koji treba primijeniti upotrebljava se primjenom percentila trgovanja koji odgovara fazi S3 (50. percentil).
                           Za utvrđivanje veličine karakteristične za financijski instrument za potrebe članka 5. i u skladu s metodologijom iz članka 13. stavka 2. točke (b) podtočaka od ii. do iv., pristup za percentil trgovanja koji treba primijeniti upotrebljava se primjenom percentila trgovanja koji odgovara fazi S1 (30. percentil).”.
                        
                     
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 12.6.2014., str. 84.
         
         
            (2)  Delegirana uredba Komisije (EU) 2017/583 оd 14. srpnja 2016. o dopuni Uredbe (EU) br. 600/2014 Europskog parlamenta i Vijeća o tržištima financijskih instrumenata u pogledu regulatornih tehničkih standarda u vezi sa zahtjevima u pogledu transparentnosti za mjesta trgovanja i investicijska društva u odnosu na obveznice, strukturirane financijske proizvode, emisijske jedinice i izvedenice (SL L 87, 31.3.2017., str. 229.).
         
            (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).